Főoldal / Egészségügy / Cikkek / Tejivásra buzdítják európai iskolásokat
"Igyál tejet" elnevezéssel indított kampányt pénteken az Európai Bizottság. A cél az, hogy az iskolások figyelmét felhívják a tejivás fontosságára, illetve, hogy milyen uniós források állnak az intézmények rendelkezésére.
Mariann Fischer Boel mezőgazdasági ügyekért felelős biztos azt mondta: "az Európai iskolatejprogram célja gyermekeink egészségének megőrzése - most és a jövőben egyaránt - azáltal, hogy segít az iskoláknak a tanulók tejtermékekkel történő ellátásában, a gyermekeknek pedig az egészséges étrend kialakításában és megőrzésében."
Maga az Unió is hozzájárul az iskolák költségeihez. Ráadásul néhány hónapja bővült is a támogatható termékek köre. A lista tartalmazza a tejet és ízesített változatait (a laktózmentes tejitalokat is), a sajtok szélesebb palettáját (az alacsony zsírtartalmú sajtokkal együtt), valamint a joghurtokat és egyéb erjesztett tejtermékeket, mint például az írót és a kefirt. Az iskolák és óvodák a támogatással kapcsolatban a www.drinkitup.europa.eu internetes címen kaphatnak bővebb felvilágosítást.
Az Európai Bizottság az iskolatejprogram mintájára egyébként nemrégiben javasolta egy olyan uniós program létrehozását, amelynek keretében az iskolás gyerekek ingyen kapnának gyümölcsöt és zöldséget. A terv végrehajtását még az Európai tanácsnak kell jóvá hagynia. A tervek szerint 2009-ben vezetnék be a programot az uniós országokban.
Legutóbb frissült: 2008.10.17 16:13
Címkék: Iskolatej, Tejfogyasztás, Európai Unió,